Къэралым и гуп къыхэхар и пщэ къралъхьэ
Урысей Футбол Зэгухьэныгъэм дыгъэгъазэм и 30-м Мэзкуу щригъэкIуэкIа зэIущIэм хъыбар гуапэ къытхуихьащ — ди лъахэгъу, «Спартак-Налшыкым» щыджэгуа икIи и тренер нэхъыщхьэу щыта Красножан Юрий къэралым и цIыхубз командэ къыхэхам и тренер нэхъыщхьэу ягъэуващ.
ЗэгурыIуэныгъэр илъэситI пIалъэкIэ зэращIылIащ. Красножан Юрий а къулыкъум щихъуэжащ Урысей Федерацэм футболымкIэ и цIыхубз командэм 2015 гъэ лъандэрэ и тренер нэхъыщхьэу щыта Фомина Еленэ.
— Къэралым и гуп къыхэхар дзыхь зыхуэтщIынум куэдрэ дегупсысащ икIи зыкъом зэпэтлъытащ. Кандидат зыбжанэм гъуэрыгъуэурэ зэхуэдгъазэурэ депсэлъылIащ икIи щхьэж и Iуэху бгъэдыхьэкIэр, мурадхэр зэдгъэщIащ. ИкIэм-икIэжым Красножан Юрий дыкъытеувыIащ. Урысей Федерацэм футболымкIэ и цIыхубз командэм зэрыдэлэжьэну щIыкIэу абы ди пащхьэ кърилъхьахэмрэ нэхъапэм здэщыIа гупхэм зыкъызэрыщигъэлъэгъуа щIыкIэмрэ нэхъ дигу ирихьащ, — жиIащ Урысей Футбол Зэгухьэныгъэм и гъэзэщIакIуэ гупым хэт, къэралым ЦIыхубз футболымкIэ и комитетым и унафэщI Юмашевэ Полинэ.
— Урысей Федерацэм и цIыхубз командэ къыхэхам и тренер нэхъыщхьэу сыувыныр Iуэхугъуэ зыбжанэм къыхэкIащ, — къыддэгуэшащ и гупсысэхэмкIэ Красножан Юрий. — Япэрауэ, си IэщIагъэмрэ щIэныгъэмрэ щIэупщIэ зэриIэращ. ЕтIуанэрауэ, Урысей Футбол Зэгухьэныгъэм цIыхубз топджэгум гулъытэ хэха хуищIын зэрыщIидзаращ икIи мурадыфIхэр къызэригъэнэIуаращ. Къэралым и цIыхубз командэ къыхэхам и тренер нэхъыщхьэу уагъэувыныр пщIэшхуэщ икIи жэуаплыныгъэ ин зыпылъщ. СлъэкI къэзгъэнэнукъым, къызэрысщыгугъыр згъэпэжын папщIэ.
Красножан Юрий къалэн ин занщIэу и пщэ къызэрыдэхуам шэч хэлъкъым. Ар зи тренер нэхъыщхьэ хъуа Урысей Федерацэм и цIыхубз командэ къыхэхам нэгъабэ мыIейуэ зыкъигъэлъэгъуащ икIи 2022 гъэм щыIэну Европэм и чемпионатым и кIэух Iыхьэм хэтынухэр къыщыхах гуп зэпеуэм етIуанэ увыпIэр къыщихьащ. АдэкIэ кIуэтэн папщIэ ди лъахэгъум и гъэсэнхэм мэлыжьыхьым зэпэщIэуэ зэIущIэ къапэщылъщ. Абы щытекIуэмэ, Европэм и чемпионатым и кIэух Iыхьэм зыкъыщызыгъэлъэгъуэнухэм яхэхуэнущ.
Фигу къэдгъэкIыжынщи, Къэбэрдей-Балъкъэрым къыщалъхуа икIи къыщыхъуа Красножан Юрий и тренер нэхъыщхьэу щытащ Бахъсэн и «Автозапчасть», Налшык и «Спартак», Мэзкуу и «Локомотив», Мэхъэчкъалэ и «Анжи», Краснодар и «Кубань», Грознэ и «Тэрч», Мэзкуу областым и «Химки» командэхэм. КъищынэмыщIауэ, игъэсащ Урысей Федерацэмрэ (етIуанэ гупыр) Къэзахъстанымрэ я цIыхухъу гуп къыхэхахэр. Шэч къытетхьэркъым абы къыпэщылъ къалэнхэр иджыри екIуу зэригъэзэщIэнум.
Хьэлэмэтращи, Урысей Федерацэм футболымкIэ и командэ къыхэхахэр иджы зыгъэсэнур Кавказ Ищхъэрэм къыщыхъуа щIалэхэращ. ЦIыхухъухэм я тренер нэхъыщхьэу илъэс зыбжанэ хъуауэ мэлажьэ Осетие Ищхъэрэ-Аланием щыщ Черчесов Станислав, цIыхубзхэр дяпэкIэ и нэIэ щIэтынущ ди республикэм икIа Красножан Юрий. Нэхъапэм апхуэдэ зэи къэхъуакъым.
Жыласэ Заурбэч.
